Plaasmoordpetisie vir VN opgestelHibbe van der Veen is op sy melkboerdery in Bronkhorstspruit aangeval. Hy het sy stem by AfriForum se plaasmoordpetisie gevoeg. Volgens AfriForum is plaasmoorde ŉ unieke misdaad, veral as ŉ mens die frekwensie en gewelddadigheid daarvan in ag neem. Boonop dra boere se lewensomstandighede daartoe by, aangesien hulle hulself dikwels kilometers ver van die naaste bron van hulp bevind. Dié burgerregte organisasie het Woensdag ŉ elektroniese petisie in Pretoria begin, wat die regering opnuut versoek om plaasmoorde as misdaad te prioritiseer. “Die petisie sal in November vanjaar by die Verenigde Nasies (VN) se Forum vir Minderheidsaangeleenthede ingedien word,” het Ernst Roets, die adjunk uitvoerende hoof van AfriForum, gesê. AfriForum het ook ŉ verslag, getiteld “Die Mthethwa-dossier” by die geleentheid bekend gestel. Die verslag bevat die besonderhede van tien gevalle in die afgelope twee jaar waartydens slagoffers van plaasmoorde probeer het om die minster van polisie, Nathi Mthethwa, se ingryping by die misdaad te kry. Volgens Roets is hulle pogings om met die minster te kommunikeer telkens met minagting begroet. “Die Mthethwa-dossier stel die minster se lakse houding jeens plaasmoorde in die kollig. Mthethwa praat, maar het tot dusver geen daadwerklike stappe gedoen om plaasmoorde te beëindig nie. Elke besluit wat die regering die afgelope dekade oor plaasmoorde geneem het, dui eerder op ŉ deprioritisering daarvan. AfriForum eis dat plaasmoorde geprioritiseer word, nie omdat boere spesiaal is nie, maar omdat plaasmoorde ŉ unieke misdryf is, wat ŉ uitsonderlike teenstrategie benodig,” het Roets verder gesê. AfriForum vra die publiek om die petisie by www.hoelanknog.co.za te onderteken. Die petisie sal op 1 November sluit, waarna die finale voorbereiding vir AfriForum se deelname by die VN-forum gedoen sal word. Die organisasie het reeds vir die geleentheid geregistreer en sal ook ŉ spreekbeurt kry. Die petisie sal ter ondersteuning dien van ŉ verslag wat AfriForum by die VN sal indien. Die organisasie beoog ook om bepaalde VN-amptenare te gaan sien om die saak in meer besonderhede te bespreek.